**Орынбасар Төлепбергенқызы**

**Білімді шәкірт - ел болашағы**

**Атырау мен Қостанай қалаларында өткен жаратылыстану-математикалық қоғамдық-гуманитарлық бағыттағы республикалық пәндік олимпиадаға біздің өңірімізден 66 оқушы қатысқан болатын. Өңіріміздің намысын қорғаған талантты өрендердің он тоғызы жүлделі оралып, облысымыз жалпыкомандалық есепте екінші орыннан көрінді. Кеше "БЭСТ" гимназиясында салтанатты шара өтіп, олимпиада жеңімпаздары мен жүлдегерлері, олардың ұстаздары мен мектеп директорлары марапатталды.**

 Елімізде, облысымызда дарынды, талантты, саналы ой мен көзқарасқа ие балаларға ерекше назар аударылып, мүмкіндіктер жасалуда. Бұл үшін көптеген бағдарламалар қарастырылған. Биыл мектеп түлектеріне арнап қосымша 20 мың грант бөлінбек. М.Қозыбаев атындағы Солтүстік Қазақстан мемлекеттік университетінде бүгінде 5 мыңнан астам студент білім алса, алдағы жылдары олардың санын 8-10 мыңға дейін көбейту міндеті тұр. Жаңа мамандықтар ашылып, еліміздің басқа өңірлері мен ше-телдерден үздік педагогтер шақыртылады. Сонымен қатар қыркүйек айынан бастап университетімізде Үндістан және Пәкістан елдерінен келген студенттер білім алмақ, - дей отыра, облыстық білім басқармасының басшысы Гүлмира Кәрімова олимпиадада бірінші орынды жеңіп алған өрендер мен олардың ұстаздарына марапаттар табыс етті. Сонымен қатар Гүлмира Райымбекқызы пәндік олимпиаданың облыстық кезеңін еткізуге атсалысқаны үшін университетке алғысын білдірді.

Екінші және үшінші орын иеленген оқушылар мен олардың ұстаздарын Назарбаев Зияткерлік мектебінің директоры Нұрғали Елшібеков пен қалалық білім бөлімі басшысының орынбасары Татьяна Протопова марапаттады. Ал "Ардагерлер білім сапасы үшін" қоғамдық бірлестігінің өкілі Александр Кузурман оқушылары үздік нәтиже көрсетіп, өңіріміздің намысын абыроймен қорғаған мектеп директорларының мара-паттарын табыстады.

Олимпиадада Білім-инновация лицейінің оқушылары - 6, "БЭСТ" гимназиясының өрендері 4 жүлделі орын иеленсе, Әбу Досмұхамбетов атындағы облыстық дарынды балаларга мамандандырылған гимназия интернаты, ЛОРД лицейі, бірінші лицей, №1 мектеп, Есіл ауданындағы №1 Явленка орта мектебі, Тайынша ауданындағы Петровка орта мектебі мен Қызылжар ауданындағы Бескөл мектеп-гимназиясының оқушылары үздік нәтижелер көрсетті.

Салтанатты шара барысында "БЭСТ" гимназиясының талантты өрендері үш тілде ән шырқап, өлең оқып, би биледі.

**// Солтүстік Қазақстан. - 2018. - 12 сәуір**